מסחה (שומרון)

מפת אזור מסחה משנת 1941, בתקופת המנדט הבריטי
בניין המשטרה הירדנית שהיה צמוד למסחה, כיום מבנה מועצת אלקנה
מסחה (בערבית: مسحة) הוא כפר פלסטיני, הממוקם במחוז סלפית, שבמרכז השומרון, כ-24 ק"מ מדרום-מערב לשכם וכ-24 ק"מ ממזרח לתל אביב. לפי נתוני הלשכה הפלסטינית המרכזית לסטטיסטיקה, אוכלוסיית הכפר מנתה 2,430 תושבים בשנת 2016. מסחה ממוקם 12.5 ק"מ צפונית מערבית לסלפית. הוא גובל בבידיא ממזרח, בזאוויה מדרום, באלקנה ממערב, ובעץ אפרים ובסניריא מצפון.

==היסטוריה==
בכפר נמצאו חרסים מהתקופה הביזנטית, האומיית, הצלבנית/איובית והממלוכית.<ref name="Finkelstein264">Finkelstein, 1997, p. 264</ref>

ברשומות המס העות'מאני משנת 1596, מופיע הכפר בסנג'ק שכם (מחוז שכם). תושבי הכפר שילמו מס על גידולי חיטה, שעורה, זיתים, גפנים, כוורות לגידול דבורים ועצי פרי.
===בתקופת המנדט הבריטי===
במפקד 1922, שנערך על ידי שלטונות המנדט, במסחה הייתה אוכלוסייה של 80 נפש, כולם מוסלמים. במפקד 1931 היו בכפר 20 בתים מאוכלסים, בהם התגוררו 87 תושבים, כולם מוסלמים. בסקר הכפרים בשנת 1945 האוכלוסייה בכפר הייתה 110 מוסלמים, ושטח הקרקע הכולל של הכפר היה 8,263 דונם. אשר מתוכם הוקצו 1,612 לחקלאות שלחין, ו-2,482 לגידולי דגנים.

בשנות ה-30 נסלל תוואי כביש 505 (כביש "חוצה שומרון") שעבר דרך הכפר וחיבר את מישור החוף עם אזור שכם.
 
לפי תוכנית החלוקה, שהתקבלה ברוב קולות בעצרת הכללית של האו"ם ב-29 בנובמבר 1947, היישוב נכלל בשטח המדינה הערבית, ולאחר הסכמי שביתת הנשק בתום מלחמת העצמאות ב-1949, עבר משליטה בריטית לירדנית. 

בתקופת שלטון ירדן הוקמה תחנת משטרה בגבעה שמעל הכפר. בשנת 1961, אוכלוסיית הכפר הייתה 478 נפש.
===לאחר 1967===
בעקבות מלחמת ששת הימים ב-1967, מסחה עברה משליטה ירדנית לישראלית.

באוקטובר 1974, ביצע "גרעין מערב שומרון" של גוש אמונים, ניסיון התנחלות ראשון סמוך לכפר. שיירה של כ-30 רכבים עשתה את דרכה לכיוון הכפר, אך נעצרה במחסום של צה"ל, וחברי הגרעין שבו על דרכם. חברי הגרעין ביצעו עוד מספר ניסיונות התנחלות בבניין משטרת מסחה בשנים 1975 ו-1976. הם בחרו במקום מאחר שבניין המשטרה היה רכוש ממשלתי ירדני, ועבר לחזקת צה"ל לאחר מלחמת ששת הימים, אך נותר נטוש. גרעין של עולים מברית המועצות גם ביקש להקים התנחלות במקום. ב-27 בפברואר 1977, נכנסו שוב אנשי הגרעין לבניין משטרת מסחה, אך התפנו מהמקום תוך מספר שעות, לאחר שהשר ישראל גלילי הבטיח להם שהקמת התנחלות במקום תעלה לאישור בוועדת השרים להתיישבות בהקדם. אישור ועדת השרים התקבל כעבור יומיים, ב-1 במרץ 1977. לשם הקמת היישוב נתפסו כ-116 דונם של אדמות בבעלות פרטית של תושבי מסחה, בצו תפיסה לצרכים צבאיים. לכן תחילה עלו לשטח קבוצה של חיילי נח"ל, שעסקה בהכשרת השטח לקראת הקמת ההתנחלות. ב-10 במאי עלו 15 המשפחות הראשונות להתנחלות החדשה שקיבלה את השם אלקנה, הם נכנסו לבתים טרומיים שנבנו סביב תחנת המשטרה בקצה המערבי של הכפר מסחה. לאחר מכן הכריזה מדינת ישראל על מאות דונמים סביב אלקנה כ"אדמות מדינה" וההתנחלות החלה להתרחב לכיוונים שונים. שנים ספורות לאחר הקמתה של אלקנה, הוקמו בסמוך לה על אדמות מסחה וסניריא, עוד שלוש התנחלויות: עץ אפרים, שערי תקווה ואורנית.

בתחילת שנות ה -2000 היו כמה מחאות נגד התוכנית של בניית גדר ההפרדה בגדה המערבית, שהייתה אמורה לנתק את תושבי מסחה מאדמות רבות. המחאה נכשלה בסופו של דבר, והגדר נבנתה כמתוכנן.

==קישורים חיצוניים==

*[http://www.palestineremembered.com/GeoPoints/Mas_ha_1402/index.html Welcome To Mas-ha]
*[http://iwps.info/villages/masha/ Mas'ha], IWPS
*[https://www.welcometopalestine.com/destinations/salfit/masha/ Mas’ha], Welcome to Palestine
*Survey of Western Palestine, Map 14: [http://www.iaa-archives.org.il/zoom/zoom.aspx?folder_id=93&type_id=6&id=8376 IAA], Wikimedia commons
*[http://vprofile.arij.org/salfit/pdfs/factsheet/Mas-ha.pdf Mas-ha Village (Fact Sheet)], המכון למחקר יישומי - ירושלים (ARIJ)
*[http://vprofile.arij.org/salfit/pdfs/vprofile/Mas-ha_vp_en.pdf Mas-ha Village Profile], ARIJ
*[http://vprofile.arij.org/salfit/images/english/Mas-ha_ap_en.jpg Mas-ha, aerial photo], ARIJ
*[http://vprofile.arij.org/salfit/pdfs/needsfordevelopment/Mas-ha_needs_en.pdf Development Priorities and Needs in Mas-ha], ARIJ
*[http://zope.gush-shalom.org/home/en/campaigns/against_the_wall/thewall_masha_eng The people of Mas'ha protest against the wall] 27/07/03, Gush Shalom

==הערות שוליים==

קטגוריה:השומרון: יישובים
קטגוריה:נפת סלפית
קטגוריה:הרשות הפלסטינית: יישובים